text: কক্সবাজার সৈকত থেকে ৪০ কোটি টাকার ইয়াবা জব্দ | Newsbangladesh
  সোমবার, অক্টোবার ২৮, ২০১৯ ৬:১৭
  কক্সবাজার সৈকত থেকে ৪০ কোটি টাকার ইয়াবা জব্দ
  কক্সবাজারের উখিয়ার ইনানী সমুদ্র উপকূল থেকে ৪০ কোটি টাকা মূল্যের ৮ লাখ ইয়াবা বড়ি জব্দ করেছে র‌্যাব। রোববার মধ্যরাতে ইনানী সৈকতের পাটুয়ারটেক এলাকা থেকে ইয়াবাগুলো জব্দ করা হয়। এ সময় একটি ট্রলারসহ জামাল উদ্দিন (২৬) নামে এক রোহিঙ্গা যুবককে গ্রেপ্তার করা হয়েছে।
  সোমবার দুপুরে র‌্যাব-১৫ কক্সবাজারের কোম্পানি কার্যালয়ে আয়োজিত সংবাদ সম্মেলনে ৮ লাখ ইয়াবা চালান জব্দের বিস্তারিত তুলে ধরেন উপ-অধিনায়ক মেজর রবিউল ইসলাম।
  তিনি জানান, জামাল টেকনাফের উনছিপ্রাং রোহিঙ্গা শিবিরের ২২ নম্বর ক্যাম্পের ডি-২ ব্লকের মাঝি মো. হোসেনের ছেলে।
  রবিউল ইসলাম বলেন, মিয়ানমার থেকে সমুদ্রপথে ইয়াবার বড় একটি চালান আনা হচ্ছে-এমন গোপন তথ্যের ভিত্তিতে গতকাল রাত সাড়ে ১১টার দিকে ইনানী সৈকতে অভিযানে নামে র‌্যাব । এ সময় র‌্যাবের উপস্থিতি টের পেয়ে ট্রলার ফেলে পাঁচজন পাচারকারী পালিয়ে গেলেও রোহিঙ্গা যুবক জামালকে গ্রেপ্তার করা হয়। পরে তাঁর দেওয়া তথ্যের ভিত্তিতে সৈকত সংলগ্ন ঝোপ থেকে ৮ লাখ ইয়াবা উদ্ধার করা হয়। এসময় ইয়াবা নিয়ে আসা ট্রলারটিও জব্দ করা হয়।
  অভিযানে নেতৃত্ব দেন র‌্যাব-১৫ এর কক্সবাজার কোম্পানি কমান্ডার মেজর মো. মেহেদী হাসান।
  র‌্যাব সূত্র জানায়,ইয়াবার বড় এই চালানের সাথে 'বড় চক্র' জড়িত রয়েছে। এ ব্যাপারে গ্রেপ্তার হওয়া রোহিঙ্গা যুবককে জিজ্ঞাসাবাদ করা হচ্ছে।